C 184/19

Paraiškos paskelbimas pagal Europos Parlamento ir Tarybos reglamento (EB) Nr. 110/2008 dėl spiritinių gėrimų apibrėžimo, apibūdinimo, pateikimo, ženklinimo ir geografinių nuorodų apsaugos bei panaikinančio Tarybos reglamentą (EEB) Nr. 1576/89 (1) 17 straipsnio 6 dalį

(2021/C 184/12)

Šiuo paskelbimu suteikiama teisė pareikšti prieštaravimą paraiškai pagal Europos Parlamento ir Tarybos reglamento (ES) 2019/787 (2) 27 straipsnį.

TECHNINĖS BYLOS PAGRINDINĖS SPECIFIKACIJOS

„NAGYKUNSÁGI BIRSPÁLINKA“

Bylos numeris PGI-HU-02233 – 2016 m. spalio 18 d.

1. Registruotina geografinė nuoroda

„Nagykunsági birspálinka“

2. Spiritinio gėrimo kategorija

Vaisių spiritas (Reglamento (EB) Nr. 110/2008 II priedo 9 kategorija)

3. Spiritinio gėrimo apibūdinimas

3.1. Fizinės, cheminės ir (arba) juslinės savybės

Cheminės ir fizinės savybės

Spiritinio gėrimo „Nagykunsági birspálinka“ mažiausia alkoholio koncentracija yra 40,0 tūrio procentų; didžiausias leistinas metanolio kiekis – 1 100 g/hl absoliutaus alkoholio; lakiųjų medžiagų kiekis – ne mažiau kaip 400 g/hl absoliutaus alkoholio; didžiausias cianido rūgšties kiekis – ne daugiau kaip 3 g/hl.

Juslinės savybės

Spalva – vaiski, blizgi ir bespalvė.

Aromatas – grynas, primenantis vaisius, visų pirma papildytas svarainiams būdingu ryškiu, gaiviu citrusinių vaisių kvapu. Taip pat juntamas lengvai kvapnus gėlių aromatas.

Skonis – sausas, vidutinio sodrumo, pasižymintis stipriu alkoholio pojūčiu ir intensyviu vaisišku skoniu. Pagrindinių vaisių, svarainių, skonis juntamas kartu su ryškiu, gaiviu citrusinių vaisių skoniu, kurį papildo malonūs taninai ir subtilus troškintų vaisių ar uogienės skonis. Kvapnus aromatas, papildytas vidutiniškai aštriu kvapu, pasiekia gomurį per nosį. Jis yra švelnios aksominės tekstūros ir pasižymi ryškiu poskoniu.

Spiritinis gėrimas „Nagykunsági birspálinka“, „érlelt“ (brandintas)

Spalva – nuo šiaudų iki aukso geltonumo.

Aromatas – pasižymi gryno svarainio vaisiškumu ir lengvu aštrumu, įgautu iš medinės statinės, kuri išsaugo vaisiaus citrusinį kvapnų aromatą.

Skonis – pasižymi sodriu, ryškiai alkoholiniu, vaisišku skoniu ir iš medinės statinės įgautu aštrumu bei sodresniais taninais. Jam būdingas saldus uogienės ir prieskonių skonis ir sodrus poskonis.

Spiritinis gėrimas „Nagykunsági birspálinka“, „gyümölcságyon érlelt“ arba „ágyas“ (brandintas ant vaisių)

Spalva – vaiski, nuo blyškiai gelsvos iki gintarinės spalvos, kuri būdinga net ant vaisių brandintam gėrimui.

Aromatas – pasižymintis aiškiais, išskirtiniais, švelniais svarainių kvapais ir sodriu, uogienę primenančiu aromatu su subtiliu citrusinių vaisių pokvapiu.

Skonis – sausas, subrandintas, tačiau pasižymintis gardžiu saldumu, įgautu brandinant ant vaisių, ir svarainius bei svarainių džemą primenančiais skoniais, subtiliais taninais ir kvapnumu, taip pat labai švelnia, aksomine uogienę primenančia tekstūra.

3.2. Specifinės savybės (palyginti su tos pačios kategorijos spiritiniais gėrimais)

Pagrindinė sudedamoji dalis, svarainis, suteikia pálinka švelnų, kreminį, visų pirma vaškinį, pikantišką aromatą ir skonį. Jo aštroką saldų skonį papildo citrusinių vaisių, prieskonių ir saldžios uogienės poskoniai. Gėrimą „Nagykunsági birspálinka“ sudaro ne mažiau kaip 50 proc. veislės „Mezőtúr“ svarainių distiliatų, kurie suteikia pálinka kvapnių, aromatingų rožių pokvapių.

4. Atitinkama geografinė vietovė

Spiritinis gėrimas „Nagykunsági birspálinka“ gali būti gaminamas iš svarainių, išaugintų toliau išvardytų, į rytus nuo Tisos upės esančių Jaso-Nadkuno-Solnoko medės savivaldybių administracinėje teritorijoje, ir šioje teritorijoje įsikūrusiose spirito varyklose:

Tiszafüred, Tiszaszőlős, Tiszaigar, Tiszaderzs, Tiszaörs, Abádszalók, Tiszaszentimre, Nagyiván, Tiszabura, Tomajmonostora, Kunmadaras, Tiszaroff, Tiszagyenda, Kunhegyes, Berekfürdő, Tiszabő, Karcag, Fegyvernek, Kenderes, Kisújszállás, Tiszapüspöki, Örményes, Szolnok, Szajol, Törökszentmiklós, Túrkeve, Tiszatenyő, Kuncsorba, Rákóczifalva, Rákócziújfalu, Kengyel, Kétpó, Martfű, Mezőhék, Mezőtúr, Cibakháza, Tiszaföldvár, Mesterszállás, Nagyrév, Öcsöd, Tiszainoka, Tiszakürt, Cserkeszőlő, Kunszentmárton, Tiszasas, Csépa, Szelevény.

5. Spiritinio gėrimo gamybos metodas

Spiritinio gėrimo „Nagykunsági birspálinka“ mentalas maišomas, produktas fermentuojamas, distiliuojamas, paliekamas pastovėti, brandinamas ir užpilamas ant vaisių tik nustatytoje vietovėje esančiose varyklose. Gėrimas gaminamas iš geografinėje vietovėje užaugintų vaisių.

Pagrindiniai pálinka gamybos etapai yra šie:

1. Vaisių atrinkimas ir priėmimas

2. Mentalo maišymas ir fermentacija

3. Distiliavimas

4. Palikimas pastovėti, brandinimas

5. Pálinka gamyba ir apdorojimas

5.1. Vaisių atrinkimas ir priėmimas

Pálinka gaminama iš geros arba labai geros kokybės tinkamai sunokusių vaisių (prinokusių ir (arba) pernokusių svarainių, kurių sausoji medžiaga sudaro ne mažiau kaip 12 proc.) . Pagrindinės fizinės vaisių savybės yra jų vidutinis arba didelis dydis, apvali (obuolio) arba pailga (kriaušės) forma, žalsvai geltona arba geltona spalva, gausus pektinų tvirtas minkštimas ir išraiškingas kvapas bei aromatas. Vidutinis cukraus kiekis vaisiuose yra 7–13 proc. Priimamų svarainių kiekis nustatomas juos pasveriant. Priėmimo etapu vaisių kokybė vertinama sudarant imtį. Kokybės patikrinimas ir priėmimas grindžiamas juslinių savybių vertinimu (ar vaisiai sunokę, švarūs, be pelėsio, puvimo požymių, nepažeisti ar nesudaužyti) ir sausosios medžiagos kiekio vertinimu. Su vaisiais turi būti pateikiami jų kilmę patvirtinantys dokumentai. Pagrindinis reikalavimas yra tas, kad vaisiai turi būti be trūkumų ir be pašalinių medžiagų.

5.2. Mentalo maišymas ir fermentacija

Švarūs, be infekcijų, prinokę svarainiai sumalami į minkštą masę. Optimali pH vertė yra 2,8–3,5.

Užtikrinamas tinkamiausias aromatas ir alkoholio kiekis, o temperatūra stebima palaikant pastovią temperatūrą (18–22 °C). Priklausomai nuo naudojamų svarainių vidinių savybių, tinkamiausia fermentacijos trukmė yra 10–30 dienų.

Fermentuotas mentalas turi būti kuo greičiau distiliuojamas arba iki to laiko, kai gali prasidėti distiliavimas, turi būti užtikrintos pagrindinės tinkamo laikymo sąlygos. Fermentacijos procesams ir sandėliavimui turi būti naudojamos atitinkamos klasės maisto pramonei skirti konteineriai.

5.3. Distiliavimas

Spiritinis gėrimas „Nagykunsági birspálinka“ gali būti gaminamas naudojant dvigubo frakcinio distiliavimo procesui tinkamą distiliavimo įrangą, pagrįstą metodais, kuriuos taikant naudojama variu padengta (distiliavimo, rafinavimo) įranga „still pot“, arba bet kokiu kitu techniniu sprendimu grindžiama įranga, kuria užtikrinama reikiama juslinė kokybė.

5.4. Palikimas pastovėti, brandinimas

5.4.1. Palikimas pastovėti

Spiritinis gėrimas „Nagykunsági birspálinka“ turi būti paliekamas pastovėti tol, kol jo skonis taps gerai subalansuotas.

5.4.2. Brandinimas

5.4.2.1. Spiritinis gėrimas „Nagykunsági birspálinka“, „érlelt“ (brandintas)

Jeigu vartojamas terminas „érlelt“ (brandintas), turi būti brandinama kruopščiai paruoštose ir išvalytose medinėse statinėse, kad pálinka įgytų harmoningą skonį ir aromatą. Jei lauko temperatūra yra aukštesnė kaip 25 °C, laikymo patalpos oras turi būti bent kartą per savaitę drėkinamas vandens purkštuvu. Produktas „Nagykunsági birspálinka“ turi būti brandinamas ne trumpiau kaip tris mėnesius medinėse ne didesnės kaip 1 000 litrų talpos statinėse arba ne trumpiau kaip vienus metus didesnėse kaip 1 000 litrų talpos medinėse statinėse.

5.4.2.2. Spiritinis gėrimas „Nagykunsági birspálinka“, „gyümölcságyon érlelt“ arba „ágyas“ (brandintas ant vaisių)

Jei gėrimas „Nagykunsági birspálinka“ yra „yümölcságyon érlelt“ arba „ágyas“ (brandintas ant vaisių), brandinant į 100 litrų gėrimo pridedama ne mažiau kaip 10 kg prinokusių vaisių arba ne mažiau kaip 5 kg džiovintų vaisių, išaugintų 4 punkte nurodytoje geografinėje vietovėje (vaisiai, ant kurių brandinama, turi būti tos pačios rūšies, kaip ir gaminant pálinka naudoti vaisiai). Brandinimas ant vaisių trunka ne mažiau nei 3 mėnesius. Brandinimo ant vaisių procesas turi būti pagrįstas dokumentais, kad būtų galima atlikti patikras vietoje.

5.5. Pálinka gamyba ir apdorojimas

Laikantis labai griežtų reikalavimų, taikomų išpilstytiems į butelius produktams (± 0,3 tūrio procentų arba ± 1,5 tūrio procentų, jei pálinka brandinama užpilta ant vaisių), palikto pastovėti ir brandinto distiliato alkoholio koncentracija turi būti pakoreguota taip, kad gėrimas būtų tinkamas vartoti, – įpilama geriamojo vandens. Vanduo gali būti distiliuotas, nudruskintas, demineralizuotas arba suminkštintas.

Brandinta pálinka gali būti ataušinama ir filtruojama. Prireikus produktui filtruoti ir sunkiesiems metalams pašalinti galima naudoti tinkamas pagalbines technines medžiagas. Tada pálinka gali būti išpilstoma į butelius.

Pasiekus atitinkamą alkoholio koncentraciją, pálinka gali būti supilta į išplautus butelius, o buteliai uždaryti sandariais užsukamaisiais aliuminio dangteliais arba kamščiais, atitinkančiais maisto produktų pakavimo kriterijus. Buteliai gali būti pagaminti iš stiklo arba keramikos.

Didžiausia leistina išpilstymo vieneto talpa yra 2 litrai; į bet kokią didesnio tūrio talpą produktas gali būti išpilstomas tik tada, jeigu tai yra vienetinis produktas, skirtas dovanoti. Sandariai uždarytas produktas taip pat gali būti dedamas į dekoratyvinę dėžutę.

6. Ryšys su geografine aplinka arba kilme

6.1. Išsamūs duomenys apie geografinę vietovę arba kilmę, svarbūs ryšiui nustatyti

Spiritinio gėrimo „Nagykunsági birspálinka“ ir geografinės vietovės ryšys grindžiamas produkto kokybe ir reputacija.

Beveik visiškai lygų Nadkunšago kraštovaizdį paįvairina tik supiltinės kalvos ir upės bei jų intakai. Lioso sąnašų suformuotas, smėlingas, bet gausus humuso vietovės dirvožemis yra palankus svarainiams auginti. Saulės šviesos valandų skaičius viršija 2 350 valandų per metus, o vidutinė metinė temperatūra yra 12 °C. Vidutinė vasaros temperatūra yra aukštesnė už nacionalinę vidutinę temperatūrą.

Šiame regione auga vietinė svarainių veislė „Mezőtúr“. Motininį medį 1955 m. Mezėtūre rado Sándoras Brózikas. Dabartinis variantas buvo išvestas parenkant dirvožemį (veislė). 1995 m. ši veislė įtraukta į nacionalinį veislių katalogą.

6.2. Geografinės vietovės nulemtos specifinės spiritinio gėrimo savybės

Nadkunšago regione būna daugiau saulėtų valandų, o vidutinė vasaros temperatūra yra aukštesnė už nacionalinę vidutinę temperatūrą. Gausus humuso dirvožemis suteikia vaismedžiams daug maisto medžiagų, todėl čia auginamos svarainių veislės pasižymi daug intensyvesniu aromatu ir skoniu bei didesniu cukraus kiekiu (vidutinis cukraus kiekis – 7–13 proc.). Todėl iš šių vaisių pagamintoje pálinka vaisių savybės yra ryškesnės. Šios savybės yra tokios: ryškus, gaivus citrusinių vaisių skonis, kurį papildo malonūs taninai ir subtilus troškintų vaisių ar uogienės skonis.

Veislės „Mezőtúr“ svarainiai sudaro bent 50 proc. gėrimo „Nagykunsági birspálinka“ gamybai naudojamų žaliavų. Ši veislė daugiausia lemia iš jos gaminamos pálinka aromatus, nes pálinka dominuoja kvapnus rožių aromatas.

Atsižvelgiant į svarainio (kuris priima tiek obuolio, tiek kriaušės kuokelių žiedadulkes) ypatumus, gėrimą „Nagykunsági birspálinka“ galima gaminti naudojant ne tik veislės „Mezőtúr“ svarainius, bet ir kitų šioje vietovėje išaugintų veislių svarainius. Vis dėlto unikalias gėrimo „Nagykunsági birspálinka“ savybes visų pirma lemia veislės „Mezőtúr“ svarainiai.

Produkto „Nagykunsági birspálinka“ aukštą kokybę taip pat patvirtina daugybė nacionaliniuose ir tarptautiniuose pálinka konkursuose pelnytų apdovanojimų. Nuo 2008 m. kasmet organizuojamas daug lankytojų pritraukiantis festivalis „Nagykunság Pálinka“ padeda didinti spiritinio gėrimo „Nagykunsági birspálinka“ populiarumą. Produktas taip pat žinomas ir pripažįstamas tarptautiniu mastu, jis eksportuojamas į įvairias šalis – nuo Rumunijos iki Kanados.

Produkto „Nagykunsági birspálinka“ reputaciją ir kokybę taip pat patvirtina šie konkursuose jo pelnyti apdovanojimai:

— 2018 m. Nacionaliniame pálinka ir vynuogių išspaudų pálinka konkurse pelnytas sidabro medalis,

— 2017 m. Nacionaliniame pálinka ir vynuogių išspaudų pálinka konkurse pelnytas sidabro medalis,

— 2016 m. Nacionaliniame pálinka ir vynuogių išspaudų pálinka konkurse pelnytas bronzos medalis,

— 2012 m. Diulos pirmajame vaisių spirito ir vyno brendžio pasaulio čempionate pelnytas bronzos medalis,

— 2012 m. Pirmajame regioniniame Palóc pálinka ir spiritinių gėrimų konkurse pelnytas sidabro medalis,

— 2011 m. Diulos devynioliktajame tarptautiniame festivalyje, parodoje ir mugėje „Small-Batch Pálinka“ pelnytas aukso medalis,

— 2010 m. Diulos aštuonioliktajame tarptautiniame festivalyje, parodoje ir mugėje „Small-Batch Pálinka“ pelnytas sidabro medalis,

— 2009 m. Septynioliktajame Vengrijos nacionaliniame pálinka ir tarptautiniame vaisių spiritinių gėrimų konkurse pelnytas sidabro medalis,

— 2008 m. Diulos šešioliktajame Vengrijos nacionaliniame pálinka ir tarptautiniame vaisių spiritų konkurse pelnytas bronzos medalis,

— 2008 m. konkurse „HunDeszt Pálinka“ pelnytas sidabro medalis,

— 2007 m. konkurse „HunDeszt Pálinka“ pelnytas aukso medalis,

— 2007 m. Diulos penkioliktajame Vengrijos nacionaliniame pálinka ir tarptautiniame vaisių spiritų konkurse pelnytas aukso medalis,

— 2006 m. konkurse „HunDeszt Pálinka“ pelnytas bronzos medalis,

— 2005 m. konkurse „HunDeszt Pálinka“ pelnytas sidabro medalis,

— 2005 m. Vengrijos nacionaliniame pálinka konkurse pelnytas aukso medalis,

— 2004 m. tarptautiniame vyno ir pálinka konkurse „VinAgora“ pelnytas sidabro medalis.

2016 m. lapkričio 11 d. spiritinis gėrimas „Nagykunsági birspálinka“ buvo pristatytas pareigūnams ir spaudai per Žemės ūkio ministerijos organizuojamą Trečiąją pálinka degustavimo dieną (https://2015-2019.kormany.hu/hu/foldmuvelesugyi-miniszterium/hirek/eredetvedett-lehet-a-nagykunsagi-szilva-es-birspalinka).

2017 m. spiritinis gėrimas „Nagykunsági birspálinka“ buvo pristatytas prekeiviams, gamintojams ir vartotojams konferencijoje „Penkiolika pálinka kilmės apsaugos metų“, kuri buvo surengta 78-ojoje nacionalinėje žemės ūkio ir maisto pramonės parodoje (OMÉK).

2017 m. spiritinis gėrimas „Nagykunsági birspálinka“ taip pat buvo pristatytas Berlyno tarptautinėje parodoje „Grüne Woche“ ir Bukarešto parodoje „Indagra“.

7. Europos Sąjungos, nacionalinės ir (arba) regioninės nuostatos

— 1997 m. įstatymas XI dėl prekių ženklų ir geografinių nuorodų apsaugos;

— 2008 m. įstatymas LXXIII dėl pálinka, vynuogių išspaudų pálinka ir Nacionalinės pálinka tarybos;

— 2009 m. liepos 30 d. Vyriausybės dekretas Nr. 158/2009, kuriuo nustatomos išsamios taisyklės dėl žemės ūkio produktų ir maisto geografinių nuorodų apsaugos ir dėl produktų patvirtinimo;

— 2012 m. vasario 29 d. Vyriausybės dekretas Nr. 22/2012 dėl Nacionalinio maisto grandinės saugos biuro;

— 2008 m. sausio 15 d. Europos Parlamento ir Tarybos reglamentas (EB) Nr. 110/2008 dėl spiritinių gėrimų apibrėžimo, apibūdinimo, pateikimo, ženklinimo ir geografinių nuorodų apsaugos bei panaikinantis Tarybos reglamentą (EEB) Nr. 1576/89;

— 2013 m. liepos 25 d. Komisijos įgyvendinimo reglamentas (ES) Nr. 716/2013, kuriuo nustatomos Europos Parlamento ir Tarybos reglamento (EB) Nr. 110/2008 dėl spiritinių gėrimų apibrėžimo, apibūdinimo, pateikimo, ženklinimo ir geografinių nuorodų apsaugos taikymo taisyklės.

8. Pareiškėjas

8.1. Valstybė narė, trečioji šalis arba juridinis ar fizinis asmuo

Pavadinimas: Szicsek Pálinkafőzde Korlátolt Felelősségű Társaság (Spirito varykla „Szicsek Pálinka Ltd“)

8.2. Visas adresas (gatvė, namo numeris, vietovė, pašto kodas, šalis)

Adresas: Ókincsem III. keresztút 10–14, H-5461 Tiszaföldvár

9. Geografinės nuorodos papildymas

Papildoma nuoroda turi būti nurodyta atskirai nuo pavadinimo.

Papildoma nuoroda „Érlelt“ (brandintas)

Spiritinis gėrimas „Nagykunsági birspálinka“ gali būti paženklintas papildomu terminu „érlelt“ (brandintas), jei jis brandinamas 5.4.2.1 punkte nurodytu būdu.

Papildoma nuoroda „Gyümölcságyon érlelt“ arba „Ágyas“ (brandintas ant vaisių)

Spiritinis gėrimas „Nagykunsági birspálinka“ gali būti ženklinamas papildomais terminais „Gyümölcságyon érlelt“ arba „Ágyas“ (brandintas ant vaisių), jei jis brandinamas 5.4.2.2 punkte nurodytu būdu.

10. Specialios ženklinimo taisyklės

Ant pakuotės turi būti nurodyta ši informacija:

„földrajzi árujelző“ (geografinė nuoroda) (atskirai nuo pavadinimo).

(1) OL L 39, 2008 2 13, p. 16.

(2) OL L 130, 2019 5 17, p. 1.